Τραπεζογραμμάτια ευρώ

Τα τραπεζογραμμάτια του Ευρώ, του νομίσματος της Ευρωζώνης, βρίσκονται σε κυκλοφορία από τότε που εκδόθηκε η πρώτη σειρά, το 2002. Εκδίδονται από τις Εθνικές Κεντρικές Τράπεζες του Ευρωσυστήματος ή από την Ευρωπαϊκή Κεντρική Τράπεζα. Το 1999, το ευρώ εισήχθη εικονικά και το 2002 άρχισε η κυκλοφορία των τραπεζογραμματίων και των νομισμάτων. Το ευρώ αντικατέστησε γρήγορα, τα παλιά εθνικά νομίσματα και σιγά σιγά εξαπλώθηκε στην Ευρωπαϊκή Ένωση.

Οι ονομαστικές αξίες των τραπεζογραμματίων ξεκινούν από 5€ και τελειώνουν στα 500€, και αντίθετα από τα νομίσματα, το σχέδιό τους είναι το ίδιο σε όλες τις χώρες της Ευρωζώνης, παρόλο που τυπώνονται σε διάφορες χώρες. Τα τραπεζογραμμάτια του ευρώ κατασκευάζονται από ίνες καθαρού βαμβακιού, το οποίο ενισχύει την ανθεκτικότητα των τραπεζογραμματίων και τους δίνει μια διακριτική αίσθηση. Το μέγεθος τους εκτείνεται από 120x62mm έως 160x82mm και αποτελούνται από διάφορα μοτίβα χρωμάτων. Τα τραπεζογραμμάτια του ευρώ περιέχουν πολλά περίπλοκα χαρακτηριστικά ασφαλείας, όπως, υδατογραφήματα, αόρατο μελάνι, ολογράμματα και μικροτυπογραφικά στοιχεία, τα οποία επιβεβαιώνουν την αυθεντικότητά τους. Ενώ τα νομίσματα του ευρώ έχουν μια εθνική πλευρά, η οποία υποδεικνύει και τη χώρα προέλευσης, τα τραπεζογραμμάτια το υποδεικνύουν μέσω του πρώτου γράμματος του σειριακού αριθμού τους.

Σύμφωνα με εκτιμήσεις της ΕΚΤ, τον Δεκέμβριο του 2012, περίπου 15.687.189.000 τραπεζογραμμάτια βρίσκονται σε κυκλοφορία στην Ευρωζώνη, με αξία περίπου, 912.593.020.200€.

Στις 8 Νοεμβρίου 2012, η ΕΚΤ ανακοίνωσε ότι η πρώτη σειρά τραπεζογραμματίων θα αντικατασταθεί, ξεκινώντας με το τραπεζογραμμάτιο των 5€, στις 2 Μαΐου 2013. Η Ευρώπη θα περιλαμβάνεται στην Νέα Σειρά.

Χαρακτηριστικά 
Υπάρχουν 7 διαφορετικές ονομαστικές αξίες στα τραπεζογραμμάτια του ευρώ: 5€, 10€, 20€, 50€, 100€, 200€ & 500€. Το καθένα έχει ένα διακριτικό χρώμα και μέγεθος. Τα σχέδια για το καθένα από αυτά έχουν ένα κοινό θέμα της ευρωπαϊκής αρχιτεκτονικής, σε διάφορες καλλιτεχνικές περιόδους. Η μπροστινή όψη των τραπεζογραμματίων περιλαμβάνει παράθυρα και πύλες, ενώ η πίσω όψη, διαφορετικά είδη γεφυρών. Τα αρχιτεκτονικά παραδείγματα είναι ζωγραφισμένες αναπαραστάσεις και όχι πραγματικά μνημεία.

Όλα τα τραπεζογραμμάτια της Πρώτης Σειράς φέρουν την σημαία της ΕΕ, έναν χάρτη της Ευρώπης στην πίσω όψη, το όνομα "ευρώ" στο λατινικό και στο ελληνικό αλφάβητο (EURO/ΕΥΡΩ) και την υπογραφή του εκάστοτε προέδρου της ΕΚΤ. Τα 12 αστέρια της σημαίας της ΕΕ, έχουν επίσης ενσωματωθεί σε όλα τα τραπεζογραμμάτια.

Τα τραπεζογραμμάτια φέρουν, επίσης, τα αρχικά της Ευρωπαϊκής Κεντρικής Τράπεζας, σε πέντε γλωσσολογικές διαφοροποιήσεις, καλύπτοντας τις επίσημες γλώσσες της ΕΕ, το 2002(19 από τις τωρινές 24):
 BCE (Ισπανικά: Banco Central Europeo, Γαλλικά: Banque centrale européenne, Ιταλικά: Banca centrale europea, Πορτογαλικά: Banco Central Europeu, Ιρλανδικά: Banc Ceannais Eorpach, Ρουμανικά: Banca Centrală Europeană)

 ECB (Αγγλικά: European Central Bank, Δανικά: Europæiske Centralbank, Ολλανδικά: Europese Centrale Bank, Σουηδικά: Europeiska centralbanken, Τσέχικα: Evropská centrální banka, Λιθουανικά: Europos Centrinis Bankas, Λετονικά: Eiropas Centrālā banka, Σλοβάκικα: Európska centrálna banka, Σλοβένικα: Evropska centralna banka)
 EZB (Γερμανικά: Europäische Zentralbank)
 ΕΚΤ (Ελληνικά: Ευρωπαϊκή Κεντρική Τράπεζα)
 EKP (Φινλανδικά: Euroopan keskuspankki, Εσθονικά: Euroopa Keskpank)

Τα τραπεζογραμμάτια της Σειράς "Ευρώπη", όπως και αυτά της Πρώτης Σειράς, φέρουν την σημαία της ΕΕ, ένα χάρτη της Ευρώπης στην πίσω όψη, την υπογραφή του Μάριο Ντράγκι (τωρινού προέδρου της ΕΚΤ) και τα 12 αστέρια της σημαίας της ΕΕ. Στις 4 Μαΐου 2016, η ΕΚΤ αποφάσισε να μην εκδώσει τραπεζογραμμάτιο 500€ στην Σειρά "Ευρώπη".

Τα νέα τραπεζογραμμάτια φέρουν, επίσης, τη λέξη "ευρώ" σε 3 αλφάβητα: Λατινικό, Ελληνικό, Κυριλλικό (EURO/ΕΥΡΩ/ЕВРО).

Τα νέα τραπεζογραμμάτια φέρουν και τα αρχικά της ΕΚΤ σε 9 γλωσσολογικές διαφοροποιήσεις(10 στο τραπεζογραμμάτιο των 50, 100 και 200€):
 BCE
 ECB
 ЕЦБ (Βουλγαρικά: Европейска централна банка)
 EZB
 EKP
 EKT
 ESB (Κροατικά: Europska središnja banka) - Μόνο στα νέα τραπεζογραμμάτια των 50, 100 και 200€
 EKB (Ουγγρικά: Európai Központi Bank)
 BĊE (Μαλτέζικα: Bank Ċentrali Ewropew)
 EBC (Πολωνικά: Europejski Bank Centralny)
Τα τραπεζογραμμάτια της Σειράς "Ευρώπη", δε φέρουν όλα το ίδιο έτος, αλλά το έτος κατά το οποίο εκδόθηκαν δηλαδή 2013 (5 ευρώ), 2014 (10 ευρώ), 2015 (20 ευρώ), 2017 (50 ευρώ) και 2019 (100 και 200 ευρώ).

Τα νέα τραπεζογραμμάτια, υποτίθεται, επίσης, ότι είναι πιο ανθεκτικά από αυτά της Πρώτης Σειράς.

Ο Ράινχολντ Γκέρστετερ, ένας ανεξάρτητος σχεδιαστής τραπεζογραμματίων, επιλέχθηκε από την ΕΚΤ για να επανασχεδιάσει τα τραπεζογραμμάτια.

Σχέδιο

Γέφυρες

Λόγω του μεγάλου αριθμού ιστορικών γεφυρών, αψίδων και πυλών, στην ευρωπαϊκή ήπειρο, όλα τα οικοδομήματα που απεικονίζονται στα τραπεζογραμμάτια είναι εντελώς φανταστικά και έχουν σχεδιαστεί έτσι, ώστε να ταιριάζουν με τον αρχιτεκτονικό ρυθμό του τραπεζογραμματίου. Για παράδειγμα το τραπεζογραμμάτιο των 5€ φέρει ένα παράδειγμα κλασικής αρχιτεκτονικής, αυτό των 10€, ένα παράδειγμα Ρωμανικής αρχιτεκτονικής, των 20€, ένα παράδειγμα Γοτθικής αρχιτεκτονικής, των 50€, ένα παράδειγμα Αναγεννησιακής αρχιτεκτονικής, των 100€, ένα παράδειγμα Μπαρόκ & Ροκοκό αρχιτεκτονικής, των 200€, ένα παράδειγμα αρχιτεκτονικής Αρ Νουβό και των 500€, ένα παράδειγμα μοντέρνας αρχιτεκτονικής. Τα αρχικά σχέδια του Ρόμπερτ Καλίνα ήταν πραγματικές γέφυρες, όπως η Γέφυρα του Ριάλτο στην Βενετία και η Γέφυρα Neuilly στο Παρίσι. Ωστόσο, επανασχεδιάστηκαν, ώστε να μη θυμίζουν τόσο τις πραγματικές γέφυρες. Το 2011, ο Ολλανδός καλλιτέχνης Ρόμπιν Σταμ και η πόλη Σπαϊκενίσε στην Ολλανδία κατασκεύασαν γέφυρες από χρωματιστό τσιμέντο που μοιάζουν με τις γέφυρες στα τραπεζογραμμάτια.

Υπογραφή 
Τα τραπεζογραμμάτια του ευρώ πρέπει να φέρουν την υπογραφή του προέδρου της Ευρωπαϊκής Κεντρικής Τράπεζας.

Στην Πρώτη Σειρά, όσα τραπεζογραμμάτια εκδόθηκαν μετά τον Μάρτιο του 2012, φέρουν την υπογραφή του τρίτου  προέδρου της ΕΚΤ, Μάριο Ντράγκι. Όσα τυπώθηκαν μεταξύ του Νοεμβρίου 2003 και του Μαρτίου 2012, φέρουν την υπογραφή του Ζαν-Κλοντ Τρισέ, δεύτερου προέδρου της ΕΚΤ, ενώ όσα τυπώθηκαν μέχρι τον Νοέμβριο του 2003, φέρουν την υπογραφή του πρώτου προέδρου της ΕΚΤ, Βιμ Ντάισενμπερχ.

Τα νέα τραπεζογραμμάτια της Σειράς "Ευρώπη" φέρουν όλα την υπογραφή του τρίτου προέδρου της ΕΚΤ  Μάριο Ντράγκι, ενώ από το Νοέμβριο του 2019 φέρουν την υπογραφή της τέταρτης προέδρου της ΕΚΤ , της Κριστίν Λανγκάρντ.

Νομικές Πληροφορίες 
Νομικά, και η ΕΚΤ, αλλά και οι εθνικές κεντρικές τράπεζες(εΚΤ) της Ευρωζώνης έχουν δικαίωμα να εκδώσουν τα 7 διαφορετικά τραπεζογραμμάτια. Στην πραγματικότητα, όμως, μόνο οι εΚΤ εκδίδουν και αποσύρουν τραπεζογραμμάτια. Η ΕΚΤ δεν διαθέτει γραφείο μετρητών, ούτε εμπλέκεται σε συναλλαγές μετρητών. Ωστόσο, είναι υπεύθυνη για να επιβλέπει τις δραστηριότητες των εΚΤ για να μπορεί να εναρμονίσει τις υπηρεσίες μετρητών στην Ευρωζώνη.

Τραπεζογραμμάτια των 1€ & 2€ 
Η ΕΚΤ έχει δηλώσει ότι "το να εκτυπώσει τραπεζογραμμάτια του 1€ είναι πιο ακριβό (και λιγότερο ανθεκτικό) από ότι να κόψει νόμισμα". Στις 18 Νοεμβρίου 2004, η ΕΚΤ αποφάσισε οριστικά ότι υπήρχε πολύ χαμηλή ζήτηση στην Ευρωζώνη για τραπεζογραμμάτια μικρής αξίας. Στις 25 Οκτωβρίου 2005, ωστόσο, περισσότεροι από τους μισούς Ευρωβουλευτές υποστήριξαν μια κίνηση, η οποία καλούσε την Ευρωπαϊκή Επιτροπή και την ΕΚΤ να αναγνωρίσουν ότι υπήρχε ζήτηση για τραπεζογραμμάτια των 1€ & 2€. Ωστόσο, η ΕΚΤ δεν λογοδοτεί στο Κοινοβούλιο ή στην Επιτροπή και αγνόησε την κίνηση.

Δείτε επίσης 
 Κέρματα ευρώ

Παραπομπές

Ευρώ